ועדת הכספים, כנסת 24, פרוטוקול מספר 318, 2022-07-25 12:50

אלכס קושניר: שלום לכולם, הסעיף השני בסדר-היום הוא: העברות תקציביות.

אלכס קושניר: הפנייה הראשונה היא פניות של בית הנשיא 134 ו-135.

אלכס קושניר: מי מציג?

נטע בר זיו: אני מאגף תקציבים, משרד האוצר.

נטע בר זיו: הפנייה נועדה לתקצוב 12,660 אלפי שקלים בהוצאה לבית הנשיא, עבור תגבור הוצאות שוטפות, שלא היו ידועות בעת בניית התקציב, ועם כניסתו של הנשיא החדש לכהונה שלו.

ינון אזולאי: קודם כול, אני שואל מה הדחיפות שלנו להביא את הפנייה הזאת היום?

ינון אזולאי: יש לך היום עוד פניות.

אלכס קושניר: נכון.

אלכס קושניר: ביקשתי מוועדת ההסכמות להביא את כל הפניות לאישור.

אלכס קושניר: יואב קיש הואיל בטובו, אישר לי שלוש פניות.

אלכס קושניר: אגב, אני לא יודע מה השיקולים שלו, למה כן ולמה לא.

אלכס קושניר: את אחת הפניות הוא לא אישר, אבל יושב-ראש הכנסת התערב וכן אישר.

ינון אזולאי: איזו פנייה?

אלכס קושניר: פנייה של משרד התיירות.

ינון אזולאי: למה?

ינון אזולאי: על סמך מה יושב-ראש הכנסת אישר?

אלכס קושניר: על סמך החלטה של ועדת הכנסת, אבל אנחנו לא דנים כרגע על זה.

ינון אזולאי: נדבר עליה כשהיא תגיע?

אלכס קושניר: כן, נדון בזה.

ינון אזולאי: יש פניות תקציביות שאפשר להביא אותן גם אחרי הבחירות, ולא יקרה כלום.

ינון אזולאי: גם את הפנייה של בית הנשיא אפשר להביא אחרי הבחירות.

ינון אזולאי: תמיד הצבעתי בעד הפניות של בית הנשיא.

ינון אזולאי: אגב, לא הצבעתי בעד הנשיא, אבל אני מצביע היום בעדו והוא באמת נשיא מוערך.

ינון אזולאי: אני חייב להגיד את זה.

ינון אזולאי: אני חושב שאם לא הבאת משהו, יש דברים יותר דחופים, יש דברים פחות דחופים.

אלכס קושניר: אני מסכים איתך שיש דברים יותר דחופים, רק שוועדת ההסכמות – הוד מעלתו יואב קיש – לא מאשר אותם.

ינון אזולאי: אני אשאל לגופה של פנייה.

ינון אזולאי: כתוב פה הצעות ביטחוניות שונות.

ינון אזולאי: מה קרה פתאום?

ינון אזולאי: התעוררה בעיה ביטחונית אצל הנשיא?

ינון אזולאי: הוא דווקא טוב עם כולם, ואני חושב שצריך להוריד לו את רמת האבטחה.

גירייס גהשאן: בוקר טוב לכולם, אני תקציבן בית הנשיא.

גירייס גהשאן: כבוד חבר הכנסת, אני מסכים איתך בהסבר שלך.

ינון אזולאי: שהנשיא טוב לכולם?

גירייס גהשאן: אני מסכים איתך בקשר לדחיפות של הבקשה.

גירייס גהשאן: במעבר בין קדנציות, אנחנו לא יודעים מה אומדן הבסיס של התקציב האמיתי.

גירייס גהשאן: זה גם מה שהיה בשנים 2015-2014, למרות ש-2015 גם הייתה שנת תקציב המשכי.

גירייס גהשאן: במעבר בין שנת 2021, אז אושר התקציב לקראת סוף השנה, ל-2022, בהינתן גם השנה של הקורונה וגם מצב של אי ודאות, כשאנחנו לא יודעים מה קורה מבחינת התקציב, אמרנו שאנחנו שמים בבסיס התקציב סכום קטן משמעותית מהצרכים שהיו ידועים.

גירייס גהשאן: בחרנו לשים את הבסיס של התקציב נמוך משמעותית ממה שהיה.

גירייס גהשאן: הגענו לסיכום, ועל פיו, אם אנחנו נצטרך חלק מהסכום הזה כדי להשלים את בסיס התקציב למצב האמיתי, נעלה לוועדה.

גירייס גהשאן: אתה צודק מאה אחוז, שהבקשה אינה דחופה, והיא יכולה לעלות גם במהלך השנה.

גירייס גהשאן: מבחינתנו, כמה שיותר מוקדם, זה עדיף.

נטע בר זיו: אני אתייחס לעניין האבטחה.

נטע בר זיו: הסיפור הוא שהפעילות והיקף המאבטחים שהנשיא צריך, קשורים גם להיקף הפעילות שלו – כמה נסיעות הוא עושה.

נטע בר זיו: אנחנו לא יודעים את כל הצרכים האלה לפני שהנשיא נכנס, וזה הזמן שבו בנינו את התקציב, ולכן עכשיו אנחנו עושים את ההתאמות האלה.

ינון אזולאי: כתוב פה: טיסות לחו"ל.

ינון אזולאי: אני לא אשאל על זה, כי אנחנו רואים שהוא טס ועושה דברים טובים בכל העולם.

ינון אזולאי: אני גם מאמין שהוא פחות משתמש במים ובחשמל, וזה מתקזז עם הטיסות.

ינון אזולאי: לגבי תמיכה בנשיאים לשעבר, זה פנסיות שלהם?

גירייס גהשאן: לא.

גירייס גהשאן: הפנסיות שלהם לא מתוקצבות.

גירייס גהשאן: הפנסיות שלהם ממחלקת הגמלאות.

גירייס גהשאן: כל ההוצאות של נשיאים לשעבר, הן הוצאות שוטפות.

ינון אזולאי: ולא ידעתם על זה?

ינון אזולאי: הרי אתם יודעים כמה נשיאים היו.

נטע בר זיו: התוספת היא לא עבור זה.

נטע בר זיו: זה פשוט מתאר את התוכנית.

נטע בר זיו: אנחנו מתארים את הפעילות, והתוספת היא עבור הוצאות תפעול ואבטחה.

גירייס גהשאן: השכר לא מתוקצב.

נירה שפק: מי מטפל ואיך מטפלים בבתים להנצחת מורשת של נשיאים קודמים?

נירה שפק: באיזה תקציב זה?

נירה שפק: כנ"ל ראשי הממשלה בן צבי ובן גוריון, כל מרכזי המורשת שקיימים.

נטע בר זיו: זה לא בסעיף תקציב בית הנשיא.

נטע בר זיו: סעיף תקציב בית הנשיא מטפל ממש רק בנשיא המכהן.

גירייס גהשאן: נכון, רק בשוטף.

נירה שפק: האם תקציבים אחרים שהזכרתי עכשיו מתוקצבים והועברו?

נירה שפק: האם יש פערים מול המקומות האלה?

נטע בר זיו: אני לא יודעת.

נטע בר זיו: אני אשמח לשאלה יותר ספציפית, כדי שאוכל לברר.

ינון אזולאי: תגידי על איזה נשיא את רוצה לברר.

נירה שפק: זה לא רק נשיא, זה גם ראשי ממשלות.

נירה שפק: אני מקבלת פניות ממרכזי המורשת, שהתקציבים לא מועברים במלואם, ותקועים.

נטע בר זיו: להבנתי, זה מתוקצב במשרד ראש הממשלה, אבל אני אשמח לבדוק את זה.

נירה שפק: אנחנו נעביר ספציפית.

נירה שפק: תודה.

אלכס קושניר: פנייה 134 ו-135 – בית הנשיא.

אלכס קושניר: מי בעד?

אלכס קושניר: פניות 135-134 – בית הנשיא – אושרו.

אלכס קושניר: הפניות אושרו.

אלכס קושניר: הפנייה הבאה היא פנייה 148 – רשות האוכלוסין וההגירה.

נטע בר זיו: הפנייה נועדה להעברת 125 תקנים ו-8,850 אלפי שקלים לטובת מענה לעומס בלשכות האוכלוסין.

נטע בר זיו: מדובר בהסטה פנימית בתוך רשות האוכלוסין מתקנים קיימים.

ינון אזולאי: הפנייה כשלעצמה, בשביל להוריד את העומס והתורים בדרכונים, היא פנייה חשובה ודחופה.

ינון אזולאי: היה צריך לעשות את זה מזמן, לא היום.

ינון אזולאי: היה פה דיון על רשות האוכלוסין ב-15.6.

ינון אזולאי: דובר גם על תקנים של רשות האוכלוסין, ודיברנו על הדחיפות של זה ועל קיצור התורים.

ינון אזולאי: שאלתי האם מתוכננות להגיע עוד פניות תקציביות של רשות האוכלוסין לעוד תקנים.

ינון אזולאי: נאמר לי במפורש שלא ידוע על דבר כזה.

ינון אזולאי: היום מדובר על 125 תקנים.

ינון אזולאי: איך אפשר להגיד שלא ידעו על 125 תקנים?

ינון אזולאי: אגב האוצר אמר את זה, ולא אתם עניתם על זה.

ינון אזולאי: שאלתי האם יש עוד תקנים, והאם אפשר לבדוק.

ינון אזולאי: אמרו לי שיבדקו, וחזר אליי יואב הכט, שלא נמצא פה איתנו.

ינון אזולאי: כתוב: לגבי שאלתך, התקנים הם אכן ללשכות האוכלוסין, וכרגע אין בקשה נוספת בדרכה לשולחן הוועדה בנושא התקנים האלה.

ינון אזולאי: זה היה לפני חמישה שבועות.

ינון אזולאי: לפעמים אני לא סתם אומר, שהאוצר לא יענה לנו.

ינון אזולאי: שאלתי שאלה פשוטה, ויואב הכט אמר שאין צורך.

ינון אזולאי: אם היו שואלים אתכם, הייתם אומרים שצריך כבר לפני חודשיים.

ינון אזולאי: אם הייתם מביאים עוד שניים-שלושה תקנים, הייתי אומר שאתם צודקים, אבל הבאתם 125 תקנים.

ינון אזולאי: מאיפה הבאתם פתאום את התקנים האלה?

ינון אזולאי: לקחו אותם מתוך רשות האוכלוסין.

ינון אזולאי: גם אז היו תקנים מתוך רשות האוכלוסין, ושאלנו אם יהיה שינוי.

ינון אזולאי: אני לא מספר סיפורים, ככה כתוב בפרוטוקול.

ינון אזולאי: למה אז לא דיברנו על זה?

אלכס קושניר: בעקבות השאלה שלך, בשבוע שאחרי זה הם הביאו את הפנייה הזאת.

ינון אזולאי: לא, זה לא היה שבוע לאחר מכן.

אלכס קושניר: בשבוע לאחר מכן, ב-23 ביוני.

נטע בר זיו: בחנו את הצורך, וסיפקנו לו מענה.

ינון אזולאי: כבר אז הוגשה בקשה של רשות האוכלוסין.

ינון אזולאי: כלומר, במילים פשוטות, האוצר התעלל ברשות האוכלוסין.

ינון אזולאי: הרי הם היו זקוקים לעוד תקנים, כי אנחנו מכירים את התורים.

אלי אלפסי: אני מרשות האוכלוסין.

אלי אלפסי: אני חייב לומר שהפנייה הזאת הייתה כבר מונחת לפניך, ועל זה דיברו.

אלי אלפסי: הבקשה הזאת מונחת חודש ומשהו, וגם בגלל הבחירות לא התכנסתם הרבה זמן.

אלי אלפסי: אני חושב שהבעיה היא אחרת.

ינון אזולאי: לא, אני שאלתי לפני כן.

אלי אלפסי: דיברת על ה-15 ביוני, ואני העברתי את זה כבר מזמן.

ינון אזולאי: זה לא היה אז.

ינון אזולאי: אני עובר על הפניות לפני זה.

אלכס קושניר: זה הגיע לוועדה ב-23.6.

ינון אזולאי: אנחנו משתדלים לדייק.

אלי אלפסי: בחודשיים האלה לא ישבנו בשקט, אלא לקחנו את יחידת האכיפה ואיתה אנחנו עובדים כדי להנפיק דרכונים, כדי לייצר דרכונים.

ינון אזולאי: זה מה שאתם עושים באיילון, נכון?

אלי אלפסי: נכון.

ינון אזולאי: בשנת 2018 הגדלנו את השעות.

ינון אזולאי: למה לא עושים את זה הפעם?

נאיף הנו: העובדים כבר שחוקים.

ינון אזולאי: זה שטויות.

ינון אזולאי: אפשר להוסיף כסף, אפשר להוסיף תקנים.

נאיף הנו: הוספנו כסף, ותקנים אנחנו מנסים לקחת.

אלי אלפסי: לראות אנשים שמונה שעות ביום כל יום.

ינון אזולאי: צחקתי לגבי הכסף.

ינון אזולאי: אין סיכוי שתקבלו עוד תקנים לפי הצורך?

נטע בר זיו: אנחנו בוחנים את הצורך כל הזמן, ואנחנו נמצאים בשיח מתמיד גם עם רשות האוכלוסין.

נטע בר זיו: ככל שיהיה עוד צורך, נבחן אותו ונשתדל לתת לו מענה.

ינון אזולאי: אנחנו מבקשים לאשר להם מראש.

אלכס קושניר: אני רוצה להגיד שמדובר בפנייה מאוד חשובה, שמעבירה תקנים למקומות נכונים ונחוצים.

אלכס קושניר: אני מאוד מקווה שבעקבות הפנייה הזאת התורים יתקצרו והשירות שאתם נותנים ישתפר.

אלכס קושניר: יש הרבה מאוד גורמים חיצוניים, שמשפיעים על העבודה שלכם – גם העומסים בגלל הקורונה, וגם גל עלייה מאוד גדול.

אלכס קושניר: אנחנו מבינים את המצב שבו אתם נמצאים, ואני מאוד מקווה שהתקנים האלה יעזרו לכם לבצע את הפעולות שאתם עושים מהר יותר וטוב יותר.

אלכס קושניר: יש לכם הערכת זמן מתי זה יקרה?

אלי אלפסי: אנחנו מקווים שתוך שלושה חודשים העומס יירגע וירד, אבל עדיין יצטרכו תגבור מכיוון שאנחנו עם כמויות הרבה יותר גדולות מאלה שהיו בשנות הקורונה.

אלכס קושניר: תודה רבה.

נירה שפק: אני רוצה לשאול, לאור תוספת כוח האדם והמבנה הארגוני, בכמה יתקצרו התורים?

נירה שפק: יש הרבה אזרחים שהזמינו תורים לכל מיני טפסים וויזות, והם מחכים לבשורה.

נירה שפק: בכמה התור יתקצר לאור השינוי המבני הזה?

אלי אלפסי: אנחנו צריכים לפרסם ולגייס את האנשים.

אלי אלפסי: לעשות את כל ההליכים.

אלי אלפסי: כשמגיע עובד ויושב באיזושהי עמדה, אנחנו פותחים עוד 30-20 תורים לאותו יום כי יש עוד אדם שעובד עם המחשב במשך שש-שבע שעות.

נירה שפק: זאת תשובה כללית.

נירה שפק: אתה יכול להגיד לי שתהליך הגיוס והשינוי יהיה תוך חודשיים, למשל, כלומר תכולת העבודה של העובדים תהיה תוך חודשיים.

נירה שפק: ההערכה שלך היא שעם התוספת התקנית הזאת, יהיה קיצור של חודשיים-שלושה לפחות.

נירה שפק: זאת תשובה שנותנים לחבר כנסת.

נירה שפק: אני נתתי דוגמה, ואני אשמח שתנסח את זה בעצמך.

נאיף הנו: אני אנסח את התשובה.

נאיף הנו: אני מניח שתוך חודש וחצי-חודשיים נצליח לקלוט את רוב העובדים שאמורים להיות, כלומר 125 אנשים, ותוך שלושה-ארבעה חודשים נחזור לגיבנת של שלושה שבועות עד שאדם קובע תור, ושבועיים עד שלושה עד שהוא מקבל דרכון.

נירה שפק: מצוין, בשורה.

נירה שפק: הינה, יצאה בשורה מהמקום הזה.

אלכס קושניר: תודה רבה.

ינון אזולאי: אפשר עוד שאלה לא בנושא הזה?

ינון אזולאי: השאלה היא לאוצר, וחשבתי שיואב הכט יהיה פה.

ינון אזולאי: הוא אמור להגיע?

נטע בר זיו: כרגע לא.

ינון אזולאי: פניתי בעבר וכמעט בכל פנייה אני מבקש לדעת נתונים כלכליים על תוכניות.

ינון אזולאי: זה מאוד חשוב לנו, כחברי כנסת.

ינון אזולאי: הנתונים שאנחנו מבקשים הם כספיים, כלכליים בתוך הפניות התקציביות.

ינון אזולאי: אם אנחנו פונים ומבקשים לקבל נתונים, יש בעיה לקבל מכם.

ינון אזולאי: פניתי אישית לקבל נתונים על החלטת הממשלה בקצרין, אבל לא קיבלתי.

ינון אזולאי: הייתי צריך לעבור שבעה מדורי גיהינום עד שקיבלתי את הנתונים על פי מספרים וסכומים.

ינון אזולאי: אנשים פונים אלינו, אנחנו עושים מעקב, אנחנו עושים הכנה לדיונים בוועדות.

ינון אזולאי: ממש לפני היציאה לפגרה היה בוועדת הכנסת דיון מעמיק על כל הנושא.

ינון אזולאי: גם הממ"מ של הכנסת מבקש את הנתונים הכלכליים, והוא לא מקבל אותם ממשרדי ממשלה ובעיקר ממשרד האוצר.

ינון אזולאי: הייתה החלטה שיקבלו את זה בכל רבעון.

ינון אזולאי: כשביקשתי בשבועות האחרונים נתונים, קיבלתי אותם אולי אחרי שלושה שבועות-חודש.

ינון אזולאי: לפני כן התחננתי והיועץ שלי ביקש שוב ושוב.

ינון אזולאי: אני שואל אתכם שאלה פשוטה, מה העמדה שלכם?

ינון אזולאי: אתם לא מעוניינים להעביר לנו?

ינון אזולאי: אז תגידו שאתם לא מעוניינים, אבל תדעו שיש לזה חשיבות.

ינון אזולאי: אני מבקש לדעת ממשרד האוצר, ובלי למרוח אותי, מה התשובה שלכם בעניין הזה?

נטע בר זיו: אני מכירה שכל שאלה מקבלת מענה.

ינון אזולאי: גם לממ"מ של הכנסת?

ינון אזולאי: גם להם אתם מעבירים את הכול?

ינון אזולאי: בדיון עלה שאתם לא מעבירים את הכול.

נטע בר זיו: אני לא מכירה בקשות ספציפיות.

ינון אזולאי: אני לא מדבר על בקשה ספציפית; אני מדבר על בעיות כלליות, והעלינו את זה.

ינון אזולאי: גם מרכז המחקר והמידע של הכנסת העלה את זה בדיון, גם אני העליתי את זה בדיון, ולא קיבלתי.

ינון אזולאי: אני אספר לך סיפור מהשבועות האחרונים.

ינון אזולאי: לא סופרים אותנו, פשוט לא סופרים אותנו וזה מפריע לי כחבר כנסת.

ינון אזולאי: אני חושב שזה מפריע לכל אחד מאיתנו לעבוד.

ינון אזולאי: לכן, אני מבקש לדעת מה עמדתכם.

ינון אזולאי: האם קרה שינוי מאז?

ינון אזולאי: האם העברתם נתונים מהרבעון האחרון?

ינון אזולאי: לא העברתם נתונים מהרבעון האחרון?

ינון אזולאי: ביקשו שיעבירו בכל רבעון באופן אוטומטי.

ינון אזולאי: אתם מעבירים או לא מעבירים?

ינון אזולאי: מה היחס שלכם?

נטע בר זיו: אני אשמח לדעת איזה נתונים.

ינון אזולאי: נתונים כלכליים.

ינון אזולאי: אני אבקש גם מהיועצת המשפטית, גם את השתתפת בדיון בוועדת הכנסת.

ינון אזולאי: דיברנו על נתונים ודיברנו גם על עודפים, למשל.

ינון אזולאי: אמרנו שאנחנו לא מקבלים את הנתונים כמו שצריך.

ינון אזולאי: אני מבקש לדעת האם קיבלתם לאחרונה, ומה ההתייחסות שלך?

שלומית ארליך: לא קיבלנו, ואולי נאמר מה היה קודם.

שלומית ארליך: במהלך חודש מאי התקיימה אצל יושב-ראש הכנסת ישיבה בנוגע לכל הנושא של מסירת נתוני התקציב, שנדרשים למרכז המחקר והמידע בכנסת, לשם קיום פיקוח ראוי על התקציב.

שלומית ארליך: במהלך הישיבה דובר על כך, שהעברת נתונים ממוקדים לא נותנת מענה, ולעמדתנו, נכון לחזור למצב שהתקיים בעבר כך שתהיה העברת נתונים ברמת התקנות, שמונה ספרות, על ידי אגף התקציבים והחשב הכללי לממ"מ מידי רבעון.

שלומית ארליך: אגף התקציבים העלה קושי תפעולי ביחס לצורך בעיבוד המידע, וחשש לפגיעה בסדרי העבודה.

שלומית ארליך: בסופו של דבר, סוכם על ידי יושב-ראש הכנסת, שייערך פיילוט, ובמסגרתו אגף התקציבים יעביר את הנתונים ברמת התקנות לממ"מ, אבל הוא יעשה את זה בלי לעבד את המידע.

שלומית ארליך: לאחר שלושה חודשים תתקיים ישיבה נוספת בעניין.

שלומית ארליך: בתום הישיבה הזאת הוצאתי סיכום ישיבה, ועם קבלת הסיכום, הממונה על התקציבים כתב ליועצת המשפטית לכנסת, שמבחינתם קיים קושי בהעברת נתונים ברמת תקנות באופן רוחבי, מכיוון שמדובר בנתונים תפעוליים, ומכיוון שהדבר מצריך שינוי בסדרי העבודה.

ינון אזולאי: אבל הייתה הסכמה על זה בישיבה עצמה.

שלומית ארליך: נכון.

שלומית ארליך: הדברים נאמרו גם על ידי היועצת המשפטית לכנסת, בוועדת הכנסת.

ינון אזולאי: הם הסכימו לזה.

ינון אזולאי: האוצר ישב שם והסכים לעניין הזה.

ינון אזולאי: הם לא התנגדו בכלל.

שלומית ארליך: נכון.

שלומית ארליך: הם לא התנגדו, הם לא אמרו שום דבר.

שלומית ארליך: בעקבות זה, התקיימה ישיבה נוספת אצל יושב-ראש הכנסת, שבה נעשה ניסיון להגיע לנוהל מוסכם למסירת נתונים לממ"מ.

שלומית ארליך: בתום הישיבה ניסחנו איזושהי טיוטת נוהל ברוח אותם עקרונות שסוכמו בישיבה.

שלומית ארליך: עיקרם היה בכך שאגף התקציבים יעביר לבקשת הממ"מ נתונים תקציביים רוחביים שעוסקים בנושא מסוים או בתחום משרד מסוים ברמת תקנות, וגם יעביר בהתאם לצורך שיצוין על ידי הממ"מ ולא באופן שיטתי או קבוע נתונים רוחביים של כלל תקנות התקציב, ולגבי כלל עודפי התקציב או חלקם.

שלומית ארליך: מתקיים עכשיו משא ומתן לגבי הנוהל.

שלומית ארליך: לאגף תקציבים יש הערות לגביו, והם עדיין מבקשים שהנתונים שיועברו לשימוש הממ"מ בלבד, ורק לאחר קבלת בקשה מנומקת, יהיו נתונים שעוסקים בנושא מסוים או בתחום מסוים, ולא יכללו תקנות רזרבה והפחתות מנושא פלט.

שלומית ארליך: הנתונים יועברו רק לאחר הצגת צורך על ידי הממ"מ, ביחס לשימוש בנתונים.

שלומית ארליך: ביחס לנתונים הרוחביים של כלל תקנות התקציב, ביקשו לתקן, כך שהנתונים יועברו רק אם יתקיים צורך חריג ורק אם זה עבור עריכת מחקר ייעודי על ידי הממ"מ.

שלומית ארליך: בכל מקרה, לא ביחס למידע רוחבי לגבי כלל עודפי התקציב או חלקם.

שלומית ארליך: אנחנו עדיין בהידברות והעניין לא הסתיים.

ינון אזולאי: את מדברת איתי על הידברות?

ינון אזולאי: זה היה בהסכמה שלהם, והבעיה הייתה צריכה להיפתר.

ינון אזולאי: האוצר עושה לנו אחיזת עיניים.

נטע בר זיו: אני מתנצלת, אני לא מכירה את הנושא בכלל ואני לא רוצה להתייחס למשהו שאני לא מכירה.

ינון אזולאי: אין בעיה, אבל אגיד לך דבר אחד.

ינון אזולאי: כשאתם רוצים לתת תשובה, אתם לוקחים את הווטסאפ ותוך שלושים שניות יש תשובה, כשהיא מתאימה לכם.

ינון אזולאי: כשהתשובה עלולה להיות לא מתאימה לאוצר, אנחנו שומעים: אנחנו לא מונחים, אנחנו לא נמצאים, לא היינו.

ינון אזולאי: אני לא מדבר אלייך ספציפית, חס ושלום.

ינון אזולאי: אני מכבד אותך באופן אישי ואת כל מי שנמצא, אבל הגישה הזאת, ההתעלמות מחברי הכנסת.

ינון אזולאי: כשמדברים על דברים שהיו, אתם אומרים לנו: אני לא הייתי.

ינון אזולאי: אם היו רוצים היו אומרים לך איך לענות, אבל הם מתחמקים מזה וזאת הבעיה הכי גדולה.

ולדימיר בליאק: אני מעלה להצבעה את פנייה 148.

ולדימיר בליאק: מי בעד?

ולדימיר בליאק: פנייה 148 – רשות האוכלוסין – אושרה.

ולדימיר בליאק: הפנייה אושרה.

ולדימיר בליאק: פנייה 167 – משרד התיירות.

ולדימיר בליאק: מי מציג?

נטע בר זיו: הפנייה נועדה לתקצוב סך של 50 מיליון שקל בהוצאה למענקים לענף התיירות בקורונה.

נטע בר זיו: מתוכם, 25 מיליון שקלים לענף המלונאות, 10 מיליוני שקלים למארגני תיירות, ו-15 מיליון שקל לסבסוד סיורים למורי הדרך.

נטע בר זיו: כמו כן, מתוקצבים בפנייה הזאת 6 מיליוני שקלים בהוצאה לתקצוב הסכם המסגרת עם הבהאים, הנובעים מעדכון תחזית הביצוע לשנה הנוכחית.

ולדימיר בליאק: שאלות, בבקשה.

ינון אזולאי: אני מבין את הצורך של מורי הדרך.

ינון אזולאי: איפה זה היה עד עכשיו?

ינון אזולאי: הרי זעקנו על זה חודשים שלמים, ועכשיו אתם מביאים להם את זה.

ינון אזולאי: מה היה עד עכשיו?

חנוך ברש: אני ממשרד התיירות ואני אתייחס.

חנוך ברש: החלטת הממשלה עברה ב-26 בדצמבר 2021.

חנוך ברש: את הפעילות עם מורי הדרך עשינו בשתי פעימות.

חנוך ברש: פעימה ראשונה התחלנו בפברואר-מרס, ואת המשך הפעילות אנחנו מבקשים לבצע כרגע.

חנוך ברש: היינו שמחים להגיע לפה לפני מספר שבועות, אבל לצערי, עיכובים שקרו גם בהתנהלות מול אגף תקציבים וגם מול ועדת הכספים, אילצו אותנו להגיע רק עכשיו.

ינון אזולאי: הסיפור של מורי הדרך זה לא סיפור מהחודשיים האחרונים.

ינון אזולאי: אגב, גם הפיצוי שנתתם להם לא מספיק להם, וחבל שמורי הדרך לא נמצאים פה, כדי שיזעקו את זעקתם.

ינון אזולאי: אני מדבר גם על נושא התיירות, וגם שם הפיצוי לא מספק ולא מספיק בכלל.

ינון אזולאי: לזרוק להם עכשיו איזושהי עצם?

ינון אזולאי: אני לא חושב שזה ראוי, ולא היה דחוף לעשות את זה עכשיו.

ינון אזולאי: היינו רוצים שתעשו את זה לפני כן.

ינון אזולאי: למורי הדרך מגיע מזמן הכסף הזה.

ינון אזולאי: החלטת הממשלה הייתה מזמן, ואני אראה לך כמה תיקונים צריך לעשות בהחלטת הממשלה.

ינון אזולאי: אני אומר שעכשיו זה לא טוב, והם לא מרוצים.

ינון אזולאי: בהתחלה זרקו אותם לעבוד ברשות הטבע והגנים.

ינון אזולאי: יש כאלה שהרוויחו לפני כן 15 אלף שקל או 10 אלפים שקל, ועכשיו נתנו להם שניים-שלושה טיולים להדריך.

ינון אזולאי: באמת, זה לא מה שמגיע להם ולא מה שצריך לתת למורי הדרך.

ינון אזולאי: אני לא יודע עד כמה הפיצוי הזה מתאים להם ונאות להם.

ינון אזולאי: אלא מה?

ינון אזולאי: כנראה יש מי שרצה לעשות מזה כלכלת בחירות, אבל לא ראוי לפצות אותם בפיצויים האלה.

ינון אזולאי: מגיע להם יותר מזה.

ינון אזולאי: מה אמרו מורי הדרך בעניין הזה?

ינון אזולאי: מה אתם שומעים מהם?

חנוך ברש: יש 8,300 מורי דרך.

ינון אזולאי: היו 8,300 מורי דרך.

ינון אזולאי: תבדקו כמה נשארו היום.

חנוך ברש: שליש מתוכם עוסקים בפרויקט, ואנחנו בוחנים אפשרות להכליל את הנושא של תיירות פנים.

חנוך ברש: כרגע אנחנו מתמקדים בתיירות נכנסת, שם הפגיעה הייתה קשה יותר.

חנוך ברש: אני מניח שככל והיינו יכולים, גם תקציבית, להקצות יותר למורי הדרך, היינו עושים זאת בשמחה.

ינון אזולאי: מורי הדרך לא קיבלו פתרון, הם קיבלו רק איזשהו אקמול.

ינון אזולאי: מה זה תגבור התוכנית?

ינון אזולאי: דחפתם לנו את זה ככה?

ינון אזולאי: זה החזר שהמדינה מחזירה להם, כי הם לא אמורים לשלם מע"מ?

ינון אזולאי: לא היה צריך להכניס את זה בפנייה הזאת.

חנוך ברש: אני אסביר.

חנוך ברש: יש סיכום משנת 1987, שממשיך בכל כמה שנים.

ינון אזולאי: בעכו ובחיפה, שני גני הבהאים הגדולים.

חנוך ברש: נכון.

חנוך ברש: כרגע, קצב הביצוע הוא כזה, שאנחנו כבר בגירעון ביחס לתקציב לשנה הזאת.

חנוך ברש: לכן אנחנו רוצים לתגבר.

ינון אזולאי: אדוני היושב-ראש, יש לי שאלה אליך.

ינון אזולאי: משרד התיירות שלך אליך פנייה, ואני לא נכנס לוויכוח למה זה התקבל או לא.

ינון אזולאי: אני מבקש לדעת באיזה הליך זה אושר, אחרי שזה לא התקבל.

ינון אזולאי: אמרת שיש הרבה פניות חשובות, ואני מקבל את מה שאתה אומר.

ינון אזולאי: למה דחפת דווקא את משרד התיירות?

ינון אזולאי: תסביר לי מה היה.

אלכס קושניר: לא דחפתי שום דבר.

ינון אזולאי: קידמת את זה יותר.

ינון אזולאי: בבקשה, תסביר לי מה היה.

אלכס קושניר: הנוהל, כפי שנקבע בוועדת הכנסת, עובד באופן הבא: כל יושב-ראש ועדה מגיש בקשה לוועדת הסכמות, על פי הנושאים שנמצאים אצלו על השולחן.

אלכס קושניר: אגב, אני יכול להגיד לך, שכל מה שמגיע אליי לשולחן מגיע לוועדת ההסכמות, ללא יוצא מן הכלל.

ינון אזולאי: גם נושא המעונות שביקשתי?

אלכס קושניר: זה לא הגיע אליי לשולחן.

ינון אזולאי: הגיע.

ינון אזולאי: שלחתי לך ללשכה.

אלכס קושניר: דיון?

אלכס קושניר: אני מדבר איתך על העברות.

אלכס קושניר: מזכירות הוועדה פנתה, בהנחייתי, לוועדת ההסכמות, וועדת ההסכמות לא נענתה לשום בקשה שלי.

אלכס קושניר: העברתי פנייה נוספת עם אותה רשימה שלא אושרה ליושב-ראש הכנסת, וכל הפניות התקציביות שהיו בפנייה – אושרו.

אלכס קושניר: הגיעו פניות נוספות במהלך השבוע הזה, מאז פנייתי האחרונה לוועדת ההסכמות, ונכין עכשיו רשימה חדשה של כל הדברים שנמצאים על שולחן הוועדה.

ינון אזולאי: מה לא אושר בוועדת ההסכמות?

אלכס קושניר: זה, למשל, לא אושר.

ינון אזולאי: למה דווקא זאת?

ינון אזולאי: כי זאת האחרונה שהייתה?

אלכס קושניר: לא.

ינון אזולאי: למה דווקא זאת?

אלכס קושניר: למה לא אושרה?

אלכס קושניר: תשאל את יואב קיש, לא אותי.

ינון אזולאי: למה דווקא את זאת ביקשת מיושב-ראש הכנסת?

אלכס קושניר: כמו שביקשתי מיושב-ראש הכנסת גם הוצאות ישירות וגם את סעיף 46.

ינון אזולאי: באיזה הליך ראה יושב-ראש הכנסת לאשר דווקא את התיירות ולא גם את סעיף 46, או במקום את 46 ודברים אחרים.

נירה שפק: זה יושב-ראש הכנסת.

ינון אזולאי: אז מה אם זה יושב-ראש הכנסת?

ינון אזולאי: לא הבנתי.

ינון אזולאי: אני שואל שאלה פשוטה מה ההליך שלו, במי הוא נועץ?

ינון אזולאי: האם הוא נועץ בך?

אלכס קושניר: הוא נועץ בלשכה המשפטית של הכנסת.

ינון אזולאי: הלשכה המשפטית, הוא נועץ בכם?

שלומית ארליך: החלטת ועדת הכנסת מתייחסת לזה שבמקרה שלא אישרה ועדת ההסכמות את הבקשה לקיים דיונים, יושב-ראש הכנסת יכול לאשר את קיום ישיבת הוועדה מנימוקים מיוחדים בלבד.

שלומית ארליך: בעצם אפשר לפנות אליו, בהתאם לסעיף 112ב לתקנון.

שלומית ארליך: יושב-ראש הכנסת, למיטב הבנתי – זה נודע לי בדיעבד – אישר את הדיון בפנייה רק ביחס לפנייה הזאת.

ינון אזולאי: לא הבנתי.

ינון אזולאי: מה פירוש אישר את הפנייה.

ינון אזולאי: באמת אני לא מבין ואני רוצה להבין.

ינון אזולאי: אני רוצה לדעת איזה פנייה לשלוח לו.

ינון אזולאי: הוא אישר פנייה של תיירות, ולא אישר את סעיף 46, שם יש חיילים ועמותות של יתומים.

שלומית ארליך: יושב-ראש הכנסת מאשר מנימוקים מיוחדים.

ינון אזולאי: מי קובע את הנימוקים המיוחדים?

ינון אזולאי: זה מה שאני שואל.

ינון אזולאי: האם הלשכה המשפטית קובעת?

שלומית ארליך: להבנתי, בשל טעות לא הובא הדבר לפתחנו.

שלומית ארליך: הייעוץ המשפטי לא נתן טעם לנימוקים המיוחדים.

ינון אזולאי: את לא צריכה לשמוע, גברתי היועצת המשפטית, אני מדבר אליך – ישב שם השריף והחליט מה מיוחד ומה לא מיוחד.

ינון אזולאי: איך הוא מחליט מה מיוחד ומה לא מיוחד?

ינון אזולאי: אני רוצה לדעת למה העמותות האלה, שאתה מדבר עליהן והן באמת חשובות, למה הן לא יותר דחופות?

אלכס קושניר: אני מציע לך לשאול את חבר הכנסת יואב קיש.

ינון אזולאי: מה קשור יואב קיש?

ינון אזולאי: הרי לא הוא אישר את זה.

ינון אזולאי: אחרי שהוא לא אישר, אני אשאל אותו למה הוא לא אישר.

ינון אזולאי: אגב, יש עוד דברים שהוא לא אישר, ואני אשאל אותו.

אלכס קושניר: אז תשאל אותו, ותשאל גם את יו"ר הכנסת אותה שאלה.

ינון אזולאי: אחרי ההליך שהוא עושה, לפחות היה שולח לחברי ועדת הכספים.

ינון אזולאי: לא ביקשתי לכל הכנסת: ראיתי לנכון לאשר את הפנייה של משרד התיירות מנסיבות מיוחדות א', ב', ג' וכולי.

ינון אזולאי: למה אתה לא טוען כלפי יושב-ראש הכנסת?

ינון אזולאי: למה אתה טוען כלפי יואב קיש.

אלכס קושניר: כי חבר הכנסת יואב קיש אומר לא על הכול.

ינון אזולאי: אבל אתה בעצמך אמרת שעל חלק הוא אמר כן.

ינון אזולאי: אתה מבין, יושב-ראש הכנסת עושה מה שבא לו.

אלכס קושניר: אני לא רוצה לדבר על ההתנהלות של חבר הכנסת קיש.

ינון אזולאי: אני לא רוצה לדבר על ההתנהלות של יושב ראש הכנסת מהקואליציה שלך.

אלכס קושניר: אני חושב שמדובר בפנייה, שעל פניה נראית - - -

ינון אזולאי: שמעת שאמרתי שלא?

ינון אזולאי: אני איתך.

ינון אזולאי: אמרתי שצריך לעזור למורי הדרך, אבל אמרת קודם שיש דברים לא פחות דחופים.

ינון אזולאי: למה הוא לא אישר?

ינון אזולאי: מה קרה פתאום?

אלכס קושניר: אם אתה שואל אותי, אני חושב שצריך לאשר הכול.

ינון אזולאי: אין פה שקיפות ואין באמת התייעצות.

ינון אזולאי: הוא מחליט לבד.

אלכס קושניר: לא נכון.

אלכס קושניר: תשאל אותו, והוא יסביר לך שזה לא נכון.

נירה שפק: השבוע סיירתי בעוטף עזה, ואני חייבת להגיד מילה טובה למשרד התיירות ולשר התיירות.

נירה שפק: בתחילת השנה עשיתי סיור עם השר על ההחלטות האלה – החלטות ממשלה 566, תוספות, משמעויות לקורונה לתיירנים.

נירה שפק: עשיתי סיור נוסף כי אנחנו לא מפרידים מי ומה, ובאתי לראות את כל המקורות שסוכמו, מה נעשה איתם.

נירה שפק: שמחתי לגלות בחוף אשקלון שכל תשתיות התיירות לחוף זיקים יבואו לידי ביטוי עוד בתקופה הזאת, כשהתיירנים ותושבי העוטף יוכלו ליהנות מהם.

נירה שפק: שמחתי מאוד לגלות תקציבים שכבר באים לכדי מימוש, והעברות תקציביות נעשו גם לאתר גלמפינג בניצנים.

נירה שפק: שמחתי לראות תערוכות תיירות שמקודמות ואני רוצה להגיד תודה, פשוט תודה.

נירה שפק: אנחנו עושים העברה תקציבית ואנחנו גם רואים.

נירה שפק: אנחנו יודעים להגיע לקצה, לגעת עם האצבע ולראות שזה לא רק שורה וזה בא לידי ביטוי, זה מאוד חשוב.

נירה שפק: לכן אני ארים את היד בשמחה.

אלכס קושניר: זאת פנייה מאוד מאוד חשובה, שמדברת על העברת 50 מיליון שקל לטובת ענף התיירות, שנפגע בעקבות משבר האומיקרון.

אלכס קושניר: גם המלונאים, גם מפעילי התיירות וגם מורי הדרך.

אלכס קושניר: הגיע הזמן שזה יקרה סוף סוף, אני בטוח שהכסף הזה יחזק את הענפים האלה וענף התיירות במדינת ישראל ימשיך לפרוח.

אלכס קושניר: מי בעד הפנייה?

אלכס קושניר: פנייה 167 – משרד התיירות – אושרה.

אלכס קושניר: הפנייה אושרה.

אלכס קושניר: חברים, תודה רבה, הישיבה נעולה.